Buxoroda qariyb 7,5 ming nafar sportchi qizga Prezident sovg‘alari topshirildi

Buxoro viloyati Olot tumanidagi 20-bolalar va o‘smirlar sport maktabining yangi binosi foydalanishga topshirildi. Bu haqda O‘zA xabar beradi.

Shu munosabat bilan bo‘lib o‘tgan tadbirda taniqli sportchilar, yoshlar va jamoatchilik vakillari ishtirok etdi.
Qariyb 2 milliard 250 million so‘m mablag‘ sarflangan mazkur majmua kurash, stol tennisi, mini futbol, basketbol, voleybol, qo‘l to‘pi, boks, muaytay kabi sport turlari bilan shug‘ullanishga ixtisoslashgan yopiq zal, 480 o‘rinli futbol maydoni, yengil atletikachilar uchun maxsus yugurish yo‘laklarini o‘z ichiga olgan.
O‘zbekiston Bolalar sportini rivojlantirish jamg‘armasi viloyat filiali rahbari O‘tkir Najmiddinovning ta’kidlashicha, bugungi kunda viloyatda 6 yoshdan 18 yoshgacha bo‘lgan bolalar va o‘smirlarning 56 foizdan ziyodi sport bilan muntazam shug‘ullanmoqda. Ular orasida qizlar soni oshib borayotgani yanada quvonarli. Yangi yil arafasida ularning eng faollaridan 7 ming 488 nafariga Prezident sovg‘alari topshirildi.
Keyingi besh yilda turli musobaqalarda yuqori natijalarga erishayotgan salkam 50 ming nafar qiz ana shunday tuhfadan bahramand bo‘ldi.